"A némafilmes"t a 2011-es cannes-i fesztiválon mutatták be, ahol a főszereplőnek ítélték oda a legjobb férfi alakítás díját. A kezdeti sikereket további elismerések követték. Hazanavicius alkotását hat Golden Globe-díjra jelölték. A film legjobb komédia vagy musical, a legjobb drámai színész és a legjobb eredeti filmzene kategóriákban győzni is tudott. A film alkotói az Oscar-díj átadót is bizakodva várhatták, tíz jelöléssel a birtokukban, melyből ötöt végül díjra is váltottak. A legjobb film díja mellett, a legjobb eredeti filmzene, és legjobb jelmeztervezés kategóriákban is nyert, míg Michel Hazanavicius a legjobb rendező díját vehette át. A legjobb férfi főszereplő Jean Dujardin lett, aki élete első jelölésével győzni is tudott, ezzel pedig első francia színészként érdemelte ki a nívós elismerést.